
  PARLAMENTUL ROMÂNIEI

CAMERA DEPUTAŢILOR

	COMISIA JURIDICĂ,

DE DISCIPLINĂ ŞI IMUNITĂŢI
	
	Bucureşti, 19 decembrie 2011

PL-x 720/2011


AVIZ

asupra

proiectului de Lege pentru modificarea Legii nr.52/2011 privind exercitarea unor activităţi cu caracter ocazional desfăşurate de zilieri
În conformitate cu prevederile art.95 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a fost sesizată, spre dezbatere şi avizare, cu proiectul de Lege pentru modificarea Legii nr.52/2011 privind exercitarea unor activităţi cu caracter ocazional desfăşurate de zilieri, trimis cu adresa nr. PL-x 720 din 5 decembrie 2011, înregistrat cu nr.31/1177 din 7 decembrie 2011.
Proiectul de lege a fost adoptat de Senat, în şedinţa din 28 noiembrie 2011, în condiţiile articolului 115 alineatul (2) teza a III-a din Constituţia României, republicată, în calitate de primă Cameră sesizată.

Camera Deputaţilor este Cameră decizională, în conformitate cu art. 75 alin. (1) şi (3) din Constituţia României, republicată şi art. 92 alin. (9) pct.1 din Regulamentul Camerei Deputaţilor, republicat, cu modificările şi completările ulterioare.

Proiectul de lege are ca obiect de reglementare completarea art.11 din Legea nr.52/2011 privind exercitarea unor activităţi cu caracter ocazional desfăşurate de zilieri cu o nouă literă, lit.k). Conform Expunerii de motive, soluţia legislativă preconizată simplifică şi reduce costurile de administrare a imobilelor, precum şi cheltuielile bugetare de procesare a declaraţiilor pe care le depun asociaţiile de proprietari.
Potrivit prevederilor art.61 din Regulamentul Camerei Deputaţilor, republicat, cu modificările şi completările ulterioare, Comisia juridică, de disciplină şi imunităţi a dezbătut iniţiativa legislativă în şedinţa din 19 decembrie 2011.

Membrii Comisiei au examinat proiectul de lege supus avizării, expunerea de motive, punctul de vedere al Guvernului României, transmis cu adresa nr.1863 din 11 august 2011, conform căruia Guvernul nu susţine adoptarea iniţiativei legislative şi avizul favorabil, cu observaţii şi propuneri al Consiliului Legislativ, aviz cu nr.751 din 4 iulie 2011.

În urma dezbaterilor, Comisia juridică, de disciplină şi imunităţi a hotărât, cu unanimitate de voturi, avizarea negativă a proiectului de lege, întrucât legislaţia în vigoare incidentă cu privire la materia de referinţă permite asociaţiilor de proprietari să angajeze zilieri în condiţiile Legii nr.52/2011, sens în care soluţia legislativă propusă de iniţiatori este redundantă.

În raport de obiectul şi conţinutul reglementării, iniţiativa legislativă face parte din categoria legilor ordinare.
                                             PREŞEDINTE,                          
                 SECRETAR,

                                              Daniel Buda                                               Gabriel Andronache
Consilier parlamentar,

Rodica PENESCU

